Cynthia Powell

Cynthia Lennon, født Powell, (født 10. september 1939 i Blackpool i Lancashire i England, død 1. april 2015 på Mallorca i Spania) var John Lennons første kone. Hun skrev to memoar-/biografi-bøker om sitt liv med John og The Beatles. Cynthia Lennon ble siden gift tre ganger til.

Biografi

Ekteskap med John Lennon
Cynthia Powell vokste opp i middelklasseområdet Hoylake, ved Wirral. Hun ble tatt opp ved Liverpool College of Art, der hun møtte John Lennon mens hun tok et kurs i kalligrafi. Hun innledet et forhold til ham, og de giftet seg i 1962, da hun hadde blitt gravid. De fikk en sønn, Julian Lennon, som senere ble musiker. Julian var deres eneste barn.

Cynthia Lennon tok ut skilsmisse fra John Lennon i 1968 etter at han hadde forlatt henne til fordel for Yoko Ono.

Etter skilsmissen 
I 2002 giftet hun seg med Noel Charles, en nattklubbeier fra Barbados. I september 2005 gav hun ut en ny biografi, John, der hun på ny gjennomgikk livet med John Lennon og årene etterpå, også hendelser etter Lennons død. 

Michel Faber skrev i The Guardian om boken: «John er Cynthias forsøk på å bevise hvor mye hun er verdt. I teorien kan ikke avsløringene gjort av Lennons lojale partner mellom 1958 og 1968 mislykkes i å være verdifulle. Slik det er skrevet svekkes imidlertid potensialet.» I 2006 deltok hun og sønnen Julian på Las Vegas-premerien av Cirque de Soleils versjon av Love. Der var også Yoko Ono; et sjeldent offentlig møte mellom Lennons to kvinner. I 2009 åpnet hun og sønnen en utstilling av memorabilia i Liverpool kalt The Beatles Story, og hun og Pattie Boyd gjorde felles inntreden  ved åpningen av Cafesjian Center for the Arts i Jerevan, Armenia.  30. september 2010 åpnet Julian sin Timeless-utstilling ved Morrison Hotel Gallery i New York. I salen satt Cynthia med sønnen Julian, Yoko Ono med sønnen Sean, og May Pang. Dette var første gang alle fem var i samme rom samtidig.

John Lennon Peace Monument ble avduket av Cynthia og Julia ved en seremoni i Chavasse Park, Liverpool den 9. oktober 2010 for å markere det som ville ha vært Lennons 70-årsdag. 

Cynthia bodde sammen med ektemannen Noel, på øya Mallorca i Spania frem til han døde 11. mars 2013.

Død
Cynthia døde 1. april 2015 hjemme på Mallorca. Hun var da 75 år gammel og hadde en kort periode sloss mot kreft.  Julian var ved hennes side da hun døde. Offentlige kondolanser ble sendt av Paul McCartney og Ringo Starr. McCartney skrev: «Hun var en nydelig dame som jeg har kjent siden våre tidlige dager sammen i Liverpool. Hun var en god mor til Julian og vil bli savnet av oss alle…». Starr skrev: «Fred og kjærlighet til Julian Lennon. Gud velsigne Cynthia.» Yoko Ono sendte også ut en kondolanse der det stod: «Å være enslig forelder til en sterk og intelligent gutt er aldri lett. Cynthia og jeg forstod hverandre på den måten, og ønsket det beste for våre sønner og deres fremtid.» Beatles-biografen Hunter Davies, som hadde tilbragt mye tid med henne og John på seksti-tallet da han samlet stoff til boken sin, husket henne som «en nydelig kvinne… Hun var totalt annerledes fra John på det viset at hun var stille, reservert og rolig.»

Bibliografi 
 A Twist of Lennon, Avon Books 1978, ISBN 978-0-352-30196-3.
 John, Hodder & Stoughton 2006, ISBN 978-0-340-89512-2.

Referanser

Eksterne lenker 
 
 
 

Britiske sakprosaforfattere
Personer fra Blackpool
The Beatles